b"\n_START_ARTICLE_\nAiats (l'Esquirol)\n_START_SECTION_\nDescripci\xc3\xb3\n_START_PARAGRAPH_\nMasia de planta rectangular i coberta a dues vessants amb carener perpendicular a la fa\xc3\xa7ana, la qual s'orienta cap a ponent. El portal \xc3\xa9s adovellat i descentrat del cos de l'edificaci\xc3\xb3, al damunt hi ha una finestra amb la llinda decorada i sota l'ampit hi ha una espitllera tapiada. La vessant esquerra \xc3\xa9s m\xc3\xa9s prolongada i abriga un cos de construcci\xc3\xb3 recent que s'adossa al mas. A la part de migdia s'hi adossa una altra cos, m\xc3\xa9s baix i cobert a una sola vessant. Sobresurt un balc\xc3\xb3 del mas que s'assenta sobre aquesta construcci\xc3\xb3. \xc3\x89s constru\xc3\xafda amb pedra i morter de cal\xc3\xa7. Els escaires i els elements de ressalt s\xc3\xb3n de pedra picada. Un mur de paret seca envolta la casa per la part de llevant, val a dir que est\xc3\xa0 mig derru\xc3\xaft.\n_START_SECTION_\nHist\xc3\xb2ria\n_START_PARAGRAPH_\nAntic mas Isiats del qual s'ent\xc3\xa9n not\xc3\xadcies d'en\xc3\xa7\xc3\xa0 del segle XII, concretament a partir de l'any 1195. Aquest grandi\xc3\xb3s casal don\xc3\xa0 nom al cingle conegut per Aiats. El trobem registrat en el fogatge de la parr\xc3\xb2quia i terme de Santa Jolia de Cabrera, l'any 1553; aleshores habitava al mas un tal Joan Axats, d'on degu\xc3\xa9 derivar el nom d'aquesta Aiats."